Avaliku teabe seaduse (RT I 05.07.2025, 3) § 5 lg 3 p2; § 10 lg 2, §34 lg 2 ja § 58 alusel:

Autoriõiguse seaduse (RT I, 14.03.2025, 22) §4, §6, §7 alusel:



**TEABELE JUURDEPÄÄSU TINGIMUSED JA KORD**

1. **Teabe avaldamine**

Juurdepääs avalikule teabele Eesti Kultuurkapitalis tagatakse:

* teabe avalikustamisega
* teabenõude täitmisega

1. **Kultuurkapitali üldist tegevust käsitlev teave, mis on veebilehel avalik**

**Veebilehel avaldatav taotluste info:**

* sihtkapitali ja/või maakondliku ekspertgrupi või programmi nimi, kuhu taotlus esitati;
* taotluse esitaja täielik nimi;
* juriidilise isiku nimel taotluse esitanud eraisiku ees- ja perekonnanimi;
* eesmärk, mille jaoks raha taotletakse;
* taotletav summa;
* taotlusvoor, millesse taotlus esitati;
* taotluste olek (esitatud, ootab otsust) ja lisainfo toetamise või mittetoetamise kohta.

**Veebilehel avaldatav eralduste info:**

* sihtkapitali ja/või maakondliku ekspertgrupi või programmi nimi, kes eralduse tegi;
* eralduse (toetuse, stipendiumi, preemia, loometöötasu) saaja täielik nimi;
* eralduse kasutamise eesmärk;
* eraldatud summa;
* lepingu üldtingimused;
* jaotus, milles eraldus on tehtud;
* lepingu olek (*allkirjastatud* – allkiri lisatud Kultuurkapitali juhataja poolt, *jõustunud* – lisatud mõlema poole allkirjad);
* lepingust tuleneva aruande esitamise tähtaeg;
* aruande saabumise kuupäev.

**Kultuurkapitali tegevust ning töökorraldust reguleerivad korrad ja juhendid ja muu täiendav info:**

* Kultuurkapitali seadus (lühend - KultKS);
* Riiklikult tähtsate kultuuriehitiste rajamiseks ja renoveerimiseks makstavate investeeringutoetuste eraldamise kord;
* Taotluste menetlemise ning toetuste tagasinõudmise kord (Kultuurkapitali ülene);
* Kord „Riigiabina ja vähese tähtsusega abina käsitletava abi taotlemise ning andmise põhimõtted Kultuurkapitalis“;
* Kord „Kunstide ja rahvakultuuri valdkondade õppejõudude toetamiseks stipendiumide maksmise alused ning taotlemise tingimused“;
* sihtkapitalide ja maakondlike ekspertgruppide raha jagamise korrad;
* programmide statuudid:
* Kultuurkapitali nõukogu raha jagamise kord;
* preemia saanute nimekirjad aastate, sihtkapitalide ja ekspertgruppide kaupa;
* stipendiumi „Ela ja sära“ saanute nimekirjad aastate ja valdkondade kaupa;
* elutöötoetuse saajate nimekirjad nõukogu ning sihtkapitalide kaupa;
* Kultuurkapitali töötajate ees- ja perekonnanimed, telefoninumbrid ning e-posti aadressid;
* Eesti Kultuurkapitali nõukogu liikmed;
* sihtkapitalide, maakondlike ekspertgruppide ja programmide eksperdikomisjonide liikmed ning nende esitajad;
* Kultuurkapitali kinnitatud eelarved ning majandusaasta ja tegevusaruanded;
* alates 13. septembrist 2021 Riigikogu otsuste kohaselt riiklikult tähtsate kultuuriehitiste rajamise ja renoveerimise pingerida;
* Kultuurkapitali logo kasutamise kord;
* Kultuurkapitalile annetamise kord;
* Kultuurkapitali kirjavahetuse register.

1. **Juurdepääsupiiranguga dokumendid**

Juurdepääsupiiranguga dokumendiks, mida ei avaldata veebis ega kolmandatele isikutele, loetakse:

* taotleja poolt taotluse paketis või muul viisil esitatud taotluse täisversioon või ettepaneku, kuna see võib sisaldada delikaatseid isikuandmeid; ärisaladusena käsitletavat informatsiooni ja/või teavet, mis võib kahjustada taotleja või projektiga seotud isikute ärilisi või muid kaalutud huvisid, sh moonutada konkurentsi ja/või anda teisele isikule/projektile põhjendamatu eelise. Sellist informatsiooni on õigus välja anda üksnes taotleja või selleks volitatud esindaja eelneval kirjalikul nõusolekul;
* eralduse saajaga sõlmitud leping;
* lepingu muutmise avaldus ja lepingu lisa;
* eralduse saaja poolt eralduse kasutamise aruande paketis või muul viisil esitatud aruande täisversioon, kuna see võib sisaldada delikaatseid isikuandmeid; ärisaladusena käsitletavat informatsiooni ja/või teavet. Sellist informatsiooni on õigus välja anda üksnes aruande esitanud või selleks volitatud esindaja eelneval kirjalikul nõusolekul;
* Kultuurkapitali poolt asutusesiseseks kasutamiseks tunnistatud dokumendid.

Juurdepääsupiiranguga teabele võimaldatakse juurdepääs üksnes Isikuandmete kaitse seaduse ja Avaliku teabe seadusega sätestatud tingimustel.

Juurdepääsupiirang tunnistatakse kehtetuks, kui selle kehtestamise põhjus on kadunud. Kui teabekandja võimaldab, tehakse dokumendile juurdepääsupiirangu kehtetuks tunnistamise märge.

Asutusesiseseks kasutamiseks mõeldud teabele kehtestatakse juurdepääsupiirang alates dokumendi koostamisest või saamisest ning kuni vajaduse möödumiseni, kuid mitte kauemaks kui kümneks aastaks. Kultuurkapitali juhataja võib seda tähtaega pikendada kuni viie aasta võrra, kui juurdepääsupiirangu kehtestamise põhjus püsib.

1. **Teabenõude korras päritavad dokumendid**

* **Koosolekute protokollide väljavõtted**

Kultuurkapital ei avalda üldjuhul protokolli väljavõttel veergu „Kommentaarid“, kuna selle veeru kommentaarid võivad sisaldada ekspertidelt taotlusele või taotlejale (eraisik) antud hinnangut (näiteks „eituse“ põhjendamisel). Kultuurkapitali hinnangul ei kuulu see jagamiseks kolmandatele isikutele.

Kultuurkapitali raha jagamise koosolekute protokollides sisalduv info on avalikult kättesaadav peale igat taotlusvooru Kultuurkapitali kodulehe www.kulka.ee alamlehel „Avalik teave“ jaotistes „Eraldused voorude kaupa“ ja „Eraldused“, samuti ajalehe Postimees veebiversioonis.

* **Info ravimitoetuste eralduste kohta**

Ravimitoetuse jagamine tuleneb Kultuurkapitali seadusest, ravimitoetuse eraldustingimused on sätestatud sihtkapitalide raha jagamise kordades. Ravimitoetust eraldatakse üksnes eraisikutele ning lähtudes isikuandmete kaitse seadusest ning avaliku teabe seadusest, väljastame infot eralduste suuruse ja arvu kohta ning vastavalt teabenõudja soovile, kas vooru (näiteks: 2025. a I voor) kohta üldiselt või sihtkapitali ja vooru kaupa (näiteks: sihtkapital + 2025. a I voor), kuid ilma eraisikute nimedeta.